FI Euroopan unionin virallinen lehti C 31/25

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 31/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”CARNE DE ÁVILA”

EY-nro: ES-PGI-0117-0093-13.06.2008

SMM (X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus — Maantieteellinen alue — Alkuperätodisteet — Tuotantomenetelmä —  Yhteys maantieteelliseen alueeseen — Merkinnät —  Kansalliset vaatimukset —  Muu (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset:

3.1 Tuotteen kuvaus:

Tuotantoon käytettyjen nautakarjarotujen määritelmää laajennetaan. Voidaan käyttää Charolais- ja Limousin-lihakarjarotuihin kuuluvia urospuolisia siitoseläimiä, jotka ovatkin risteytyksissä Avileña-Negra Ibérica -rodun naaraspuolisten siitoseläinten kanssa yleisimmin käytetyt rodut.

Nämä rodut on otettu mukaan, koska niiden käyttö on yleistä suojatulla alueella. Se on myös perusteltua tutkimusten ja niiden tulosten valossa: se, että suoja kattaa myös ensimmäisestä risteytyksestä Avileña-Negra Ibérica -rodun naaraspuolisten siitoseläinten kanssa saadut eläimet, auttaa lihan laadun ylläpitämisessä ja parantaa ruhon lihakkuutta samalla kun rasvaisuusluokka säilyy ennallaan.

Tuotteen kuvaus perustuu mitattavissa oleviin kriteereihin, jotka on määritelty tiede- ja innovaatioministeriön alaisuudessa toimivan kansallisen maatalous- ja elintarviketeknisen tutkimuslaitoksen (INIA) julkaisemassa raportissa ”La evaluación genética de animales de la raza Avileña-Negra Ibérica para caracteres de la canal” (Avileña-Negra Ibérica -rodun geneettinen evaluaatio niiden eläinten ruhojen ominaisuuksien osalta).

Neljällä ryhmällä eläimiä, jotka oli jaoteltu sukupuolen ja rodun mukaan siten, että ne muodostuivat Avileña-Negra Ibérica -rodun uros- ja naaraspuolisista eläimistä sekä Avileña-Negra Ibérica -rodun naaraspuolisten siitoseläinten ensimmäisestä risteytyksestä Charolais- ja Limousin-rotuihin kuuluvien urospuolisten siitoseläinten kanssa saaduista uros- ja naaraspuolisista eläimistä, tehtyjen kokeiden tulokset osoittivat, että ensimmäisestä risteytyksestä saatujen ruhojen lihakkuusluokka ja tuotos on hieman korkeampi. Keskimääräinen rasvaisuusluokka on tyyppiä 3, ja se on samankaltainen kaikissa ruhoissa. Tämä tekijä vaikuttaa merkittävästi lihan optimaaliseen raakakypsymiseen ja laatuun.

Kuluttajalle tarjottavan lopputuotteen tasainen korkea laatu voidaan varmistaa ruhon erilaisen painon ansiosta, ja myös lihakkuusominaisuudet paranevat, kun on kyse Avileña-Negra Ibérica -rodun naaraspuolisten siitoseläinten ensimmäisestä risteytyksestä Charolais- ja Limousin-rotuihin kuuluvien urospuolisten siitoseläinten kanssa saaduista eläimistä.

Lisäksi tarkistetaan eri ikäisten eläinten nimityksiä naudanlihan merkinnöistä annetun asetuksen (EY) N:o 275/2007 mukaisesti.

3.2 Alkuperätodisteet:

Seuraavat jäljitettävyyttä koskevat uudet vaatimukset otetaan käyttöön:

— Eläinten yksilöity tunnistaminen virallisella tunnisteella sekä Avileña-Negra Ibérica -rotuisten eläinten osalta myös kantakirjan mukaisella korvamerkillä.

— Tuotteen sertifiointi: sertifiointimenettelyt ja ruhojen, niiden osien ja palojen tunnistusjärjestelmät jäljitettävyyden varmistamiseksi.

— Toimijat ylläpitävät rekisteriä, johon merkitään vastaanotettujen raaka-aineiden ja tuotteiden osalta eläinten ravinnoksi ostetut raaka-aine-erät tai tilalle hankitut eläimet. Heidän on myös säilytettävä tiedot asiakkaista, toimitettujen raaka-aineiden ja tuotteiden määrät ja alkuperä sekä kasvatettavaksi tai teurastettavaksi myytyjen eläinten määräpaikka jne. Lisäksi heidän on osoitettava teurastettavaksi tai kasvatettavaksi toimitettujen eläinerien ja ruhojen, ruhoerien ja niiden palojen välinen vastaavuus.

3.3 Maantieteellinen alue:

Tämän kohdan sanamuotoa muutetaan rekisteröidyssä eritelmässä olevan virheen vuoksi. Kyseisessä eritelmässä ei mainita Segovian maakuntaa, vaikka se sisältyy 10. marraskuuta 1993 annetun säädöksen 1 pykälään, jossa viitataan kyseiseen maakuntaan. Kyseessä on ilmeisestikin muotoiluvirhe.

3.4 Tuotantomenetelmä:

Vaikka tuotantomenetelmä ei olekaan muuttunut, kohdan sanamuotoa on muutettu, jotta se vastaa tavanomaisia käytäntöjä, kuten laajaperäinen kasvatus ja/tai siirtolaiduntaminen, ympäristönsuojelu ja eläinten hyvinvointi.

3.5 Merkinnät:

Käytettävien tunnistusjärjestelmien ja etiketteihin sisällytettävien tietojen päivittäminen.

Aikaisemmat merkinnät on korvattu uusilla etiketeillä, koska nykyisellä merkintäjärjestelmällä voidaan paremmin yksilöidä ruhot, niiden osat ja palat ja siten varmistaa suojatun tuotteen jäljitettävyys ja tunnistaminen.

YHTENÄINEN ASIAKIRJA

NEUVOSTON ASETUS (EY) N:o 510/2006

”CARNE DE ÁVILA”

EY-nro: ES-PGI-0117-0093-13.06.2008

SMM ( X ) SAN ( )

1. Nimi:

”Carne de Ávila”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

SMM-suojattu liha on peräisin Avileña-Negra Ibérica -rotuisesta karjasta tai siihen kuuluvien naaraspuolisten siitoseläinten ja Charolais- tai Limousin-rotuisten urospuolisten siitoseläinten välisestä ensimmäisestä risteytyksestä saaduista eläimistä.

Iän perusteella eläimet luokitellaan seuraavasti:

Vasikka (ternera): Enintään 12 kuukauden ikäisenä teurastettavaksi tarkoitettu eläin, joka on viettänyt vähintään 5 kuukautta emonsa kanssa.

Sonnimulli (añojo): Vähintään 5 kuukauden ikäisenä vierotettu eläin, joka on tarkoitettu teurastettavaksi yli 12 kuukauden ja enintään 24 kuukauden ikäisenä.

Nuori sonni (novillo): Yli 24 kuukauden ja enintään 48 kuukauden ikäisenä teurastettavaksi tarkoitettu eläin.

SMM-suojatut ruhot kuuluvat eurooppalaisen luokitteluasteikon lihakkuusluokkiin O–U+ ja rasvaisuusluokkiin 2–4.

Rasvaisuusluokat 1 1 + 2 – 2 2 + 3 – 3 3 + 4 – 4 4 + 5 – 5 Lihakkuusluokka E U + X X X X X X X U X X X X X X X U – X X X X X X X R+ X X X X X X X R X X X X X X X R – X X X X X X X O + X X X X X X X O X X X X X X X O – P + P P –

Näistä eläimistä saatu liha on kiinteää, hiukan kosteaa ja hienosyistä. Lihan väri vaihtelee kiiltävän vaaleanpunaisesta purppuranpunaiseen, ja lihassa on valkoista tai kermanväristä rasvaa. Liha on yleisesti erittäin arvostettua mureutensa ja voimakkaan, korkealaatuisen makunsa vuoksi.

Carne de Ávila tarvitsee vähintään 4 vuorokauden mittaisen raakakypsytysajan.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Tuotantojärjestelmä on laajaperäinen ja/tai siirtolaiduntamiseen perustuva, ja ruokintaan käytetään laidunten ja metsien tarjoamia resursseja (kuten versoja ja tammenterhoja). Siirtolaiduntaminen on ikivanha tuotantojärjestelmä, jossa hyödynnetään täydentävästi luonnon resursseja siirtämällä karja eri aikoina eri paikkoihin: vuoristolaitumille kesäisin ja syksyisin ja rauta- ja korkkitammimetsiin talvisin ja keväisin. Kyseessä on perinteisesti tämän rodun kasvatuksessa harjoitettu laajaperäinen järjestelmä. Siinä harvalukuinen karja – keskimäärin 0,2–0,4 nautayksikköä hehtaaria kohti – laiduntaa vapaasti alueilla, joiden hyödyntäminen muussa tapauksessa olisi hyvin vaikeaa. Niukkoina aikoina karjalle annetaan lisäravintoa, joka koostuu viljasta, valkuaiskasveista ja muista kasviperäisistä raaka-aineista, sekä tarvittavia kivennäisaineita ja vitamiineja.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Teurastettavaksi tarkoitetut eläimet syntyvät ja ne kasvatetaan ja lihotetaan jäljempänä 4 kohdassa kuvatulla maantieteellisellä alueella tiloilla, joilla niiden jalostukseen käytetyt emolehmät kasvatetaan laajaperäisesti.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Kaikkiin suojattuihin ruhoihin liitetään sarja etikettejä niiden tunnistamiseksi ja ruhojen, niiden osien ja palojen jäljitettävyyden varmistamiseksi:

1) Ruhoon kiinnitettävät etiketit, joihin merkitään jäljempänä yksilöidyt tiedot lukuun ottamatta ruhon osan nimeä.

2) Ruhon osiin kiinnitettävät etiketit, joissa ilmoitetaan vaaditut tiedot sekä kyseisen osan nimi (etupotka, reisipaisti jne.).

3) Jos ruhon osat toimitetaan paloina, vastaetiketit, joissa ilmoitetaan samat tiedot kuin ruhoon kiinnitettävissä etiketeissä.

4) Carne de Ávila -etiketeissä on pakollisten mainintojen lisäksi oltava vähintään seuraavat tiedot: sääntelyneuvoston tunnistemerkki, virallinen tunniste, teurastuspäivä, ruhon numero, sääntelyneuvoston tunnus, EU:n SMM-tunnus ja viivakoodi.

4. Maantieteellisen alueen tarkka rajaus:

Avileña-Negra Ibérica -rotuisen karjan tuotantoalue käsittää seuraavat maakunnittain ja itsehallintoalueittain ryhmitellyt maatalousalueet:

Andalusian autonominen alue: Huelva: Sierra Jaén: Sierra Morena Sevilla: Sierra Norte

Aragónin itsehallintoalue: Teruel: Serranía de Albarracín, Maestrazgo

Kastilia-La Manchan itsehallintoalue: Ciudad Real: Montes Norte, Campo Calatrava, Montes Sur, Pastos Toledo: Talavera, Torrijos, Sagra Toledo, La Jara, Montes de Nava Hermosa, Montes de los Yébenes

Kastilia ja Leónin itsehallintoalue: Ávila: kaikki maatalousalueet Burgos: Demanda León: La Montaña de Riaño Palencia: Guardo, Cervera Salamanca: kaikki maatalousalueet Segovia: kaikki maatalousalueet Soria: Pinares Valladolid: keski-, etelä- ja kaakkoisosa Zamora: Sayago

Extremaduran itsehallintoalue: Cáceres: kaikki maatalousalueet Badajoz: Alburquerque, Mérida, Don Benito, La Puebla de Alcocer, Herrera del Duque, Badajoz, Almendralejo, Olivenza, Jerez de los Caballeros, Llerena

Riojan itsehallintoalue: kaikki maatalousalueet

Madridin itsehallintoalue: Lozoya-Somosierra, Guadarrama, Madridin suurkaupunkialue, lounaisosa

Jalostusalue käsittää seuraavat maakunnittain ja itsehallintoalueittain ryhmitellyt maatalousalueet:

Kastilia ja Leónin itsehallintoalue: Ávila: kaikki maatalousalueet Salamanca: kaikki maatalousalueet Segovia: kaikki maatalousalueet Valladolid: keski-, etelä- ja kaakkoisosa

Kastilia-La Manchan itsehallintoalue: Toledo: Talavera, Sagra Toledo

Extremaduran itsehallintoalue: Cáceres: Cáceres, Trujillo, Brozas, Valencia de Alcántara, Plasencia, Hervás Badajoz: Mérida, Badajoz, Olivenza

Madridin itsehallintoalue: Lozoya-Somosierra, Guadarrama, Madridin suurkaupunkialue, lounaisosa.

5. Yhteys maantieteelliseen alkuperään:

5.1 Maantieteellisen alueen erityisyys:

a) Pinnanmuodostus

Vuoristoisilla alueilla pinnanmuodostukselle on ominaista rikkonainen maasto, jossa vaihtelevat korkealla sijaitsevat laaksot, kapeat umpilaaksot, jyrkät rinteet ja laajat, toisinaan voimakkaille tuulenpuuskille alttiit ylätasangot. Metsälaitumet sijaitsevat laajalla loivarinteisellä tasangolla 300–1 200 metrin korkeudessa merenpinnasta.

b) Ilmasto

Rodun laajasta levinneisyydestä, asettautumisesta ja siirtolaiduntamisesta johtuen ilmastossa on suuria eroja. Karja laiduntaa metsikköjen, laaksojen ja vuorten välissä. Vuoristossa kesät ovat viileitä, talvet erittäin kylmiä, ja pakkasta esiintyy yleisesti. Metsälaidunalueella sitä vastoin kesät ovat yleensä hyvin kuumia ja kuivia ja talvet leutoja.

c) Kasvillisuus

Avileña-Negra Ibérica -rotuisen karjan kasvatus liittyy tiiviisti laiduntamiseen alueella, jolla esiintyy pääasiassa nurmea, viljeltyjä alueita, pensaikkoa ja metsiä.

Metsälaitumet ovat joko luonnonlaitumia tai sekalaitumia sekä tiheää pensaikkoa. Luonnonlaitumilla kasvaa usein harvakseltaan tammea ja katajaa, mutta usein runsaasti nurmea. Sekalaitumilla kasvaa tammea ja nurmea, ja karja hyödyntää metsien tarjoamia resursseja (tammenterhoja, versoja) sekä sänkipeltoa.

Vuoristossa esiintyy erityisesti mäntymetsiä, jotka ovat osan vuotta lumen peitossa, minkä vuoksi on harjoitettava siirtolaiduntamista.

5.2 Tuotteen erityisyys:

SMM-suojatun Carne de Ávila -lihan ominaisuudet ovat seuraavat:

Näistä eläimistä saatu liha on kiinteää, hiukan kosteaa ja hienosyistä. Lihan väri vaihtelee kiiltävän vaaleanpunaisesta purppuranpunaiseen, ja lihassa on valkoista tai kermanväristä rasvaa. Liha on yleisesti erittäin arvostettua mureutensa ja voimakkaan, korkealaatuisen makunsa vuoksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Avileña-Negra Ibérica -rotuiset naaraspuoliset siitoseläimet kuuluvat kotoperäiseen nautakarjarotuun, joka on jo kauan sitten sopeutunut täydellisesti karjankasvatukseen tällä maantieteellisellä alueella, ja karjan pääluku kasvaa koko ajan.

Rotua käytettiin aluksi vetojuhtina, mutta maatalouden koneellistumisen myötä sitä ryhdyttiin käyttämään lihantuotantoon, jolloin jalostukseen otettiin mukaan myös muihin lihakarjarotuihin kuuluvia urospuolisia siitoseläimiä. Käytetyimmät rodut ovat Charolais ja Limousin.

Nämä ympäristöönsä hyvin sopeutuneet kotoperäiseen rotuun kuuluvat eläimet käyttävät ravinnokseen pääasiassa luonnon tarjoamia resursseja, kasveja, nurmea, rehua, versoja ja tammenterhoja. Emolehmien monipuolinen ravinto sekä Avileña-Negra Ibérica -rodulle ja sen ensimmäiselle risteytykselle muiden, parempaan lihakkuusluokkaan kuuluvien rotujen kanssa tyypilliset erityispiirteet vaikuttavat lihan ainutlaatuisiin ominaisuuksiin. Lihaa pidetään yleisesti arvossa erityisesti sen pehmeyden ja voimakkaan, korkealaatuisen maun sekä kiiltävän, vaaleanpunaisesta purppuranpunaiseen vaihtelevan värin vuoksi. Lihan ominaisuudet riippuvat ensisijaisesti maantieteellisestä ympäristöstä, koska rotu on sopeutunut erinomaisesti paikalliseen tuotantotapaan, ja toisaalta rodun ominaispirteistä.

Eritelmän julkaisutiedot:

http://www.marm.es/es/alimentacion/temas/calidad-agroalimentaria/Pliego_de_Condiciones_IGP_Carne_de_%C3%81vila_tcm7-141852.pdf

(1) EUVL L 93, 31.3.2006, s. 12.